། གཏོར་མ་འདི་ཉིད་ཁྲོ་རྒྱལ་རྡོ་རྗེ་ཤུགས་སུ་གསལ་བའི་སྟེང་དུ་རྩ་བརྒྱུད་ཀྱི་བླ་མ། ཡི་དམ་དཀྱིལ་འཁོར་གྱི་ལྷ་ཚོགས་སངས་རྒྱས་བྱང་སེམས་ཀྱི་སྡེ་དང་བཅས་པ་ཁྲ་ལམ་མེ་དངོས་སུ་བཞུགས་པ་ལ། ཁྱེད་རང་རྣམས་ཀྱིས་མོས་གུས་དུང་པར་མཛད་པའི་རྐྱེན་གྱིས་སྤྱི་བོར་ཡེར་གྱིས་བྱོན། དེ་རྣམས་ཀྱི་སྐུ་ལས་བདུད་རྩི་འོད་ཟེར་སྣ་ལྔ་དང་བཅས་པའི་རྒྱུན་བྱུང་། ཁྱེད་རང་རྣམས་ཀྱི་ཚངས་བུག་ནས་ཞུགས། ནད་གདོན་སྡིག་སྒྲིབ་ཐམས་ཅད་ལྷག་མ་མེད་པར་སྦྱངས། ཚེ་དང་བསོད་ནམས་དང་ལུང་རྟོགས་ཀྱི་ཡོན་ཏན་ཐམས་ཅད་འཕེལ་ཞིང་རྒྱས་པར་མཛད། མཐར་འོད་དུ་ཞུ་ནས་ཁྱེད་རང་རྣམས་ཀྱི་སྤྱི་བོ་ནས་ཐིམ་པས། རང་ཉིད་ཁྲོ་བོ་རྡོ་རྗེ་ཤུགས་དངོས་སུ་གྱུར་ཏེ་ཞི་རྒྱས་དབང་དྲག་གི་ལས་རབ་འབྱམས་སྒྲུབ་པ་ལ་ནུས་མཐུ་ཐོགས་པ་མེད་པ་ཡིན་སྙམ་དུ་མོས་པ་མཛོད། ཨོཾ་ཨཱཿཧཱུྃ་ཧོ་ཧཾ་ཀྵཿ དམ་པ་དང་པོའི་སངས་རྒྱས་དུས་ཀྱི་འཁོར་ལོ། གསང་བདག་ཟླ་བཟང་། ལྷ་དབང་། གཟི་བརྗིད་ཅན། ཟླ་བས་བྱིན། ལྷའི་དབང་ཕྱུག སྣ་ཚོགས་གཟུགས། ལྷའི་དབང་ལྡན། རིགས་ལྡན་འཇམ་དབྱངས་གྲགས་པ། པདྨ་དཀར་པོ། དུས་ཞབས་པ། ན་ལནྡྲ་པ། ཁ་ཆེ་ཟླ་མགོན། འབྲོ་ལོ་ཙཱ་བ་ཤེས་རབ་གྲགས། སྒོམ་པ་དཀོན་མཆོག་སྲུང་། སྒྲོ་སྟོན་གནམ་ལ་བརྩེགས། ཡུ་མོ་མི་བསྐྱོད་རྡོ་རྗེ། སྲས་ཆོས་ཀྱི་དབང་ཕྱུག གྲུབ་ཐོབ་ནམ་མཁའ་འོད་ཟེར། མ་གཅིག་སྤྲུལ་སྐུ་ཇོ་འབུམ། སེ་མོ་ཆེ་ནམ་མཁའ་འོད། འཇམ་གསར་ཤེས་རབ་འོད་ཟེར། ཀུན་མཁྱེན་ཆོས་སྐུ་འོད་ཟེར། ཀུན་སྤང་ཐུགས་རྗེ་བརྩོན་འགྲུས། བྱང་སེམས་རྒྱལ་བ་ཡེ་ཤེས། མཁས་བཙུན་ཡོན་ཏན་རྒྱ་མཚོ། ཀུན་མཁྱེན་ཤེས་རབ་རྒྱལ་མཚན། ས་བཟང་མ་ཏེ་པཎ་ཆེན། ཇོ་ནང་ཕྱོགས་ལས་རྣམ་རྒྱལ། ཉ་དཔོན་ཀུན་དགའ་དཔལ། གྲུབ་ཆེན་ཀུན་དགའ་བློ་གྲོས། འཇམ་དབྱངས་དཀོན་མཆོག་བཟང་པོ། ཞྭ་ལུ་ལོ་ཙཱ་བ་རིན་ཆེན་ཆོས་སྐྱོང་བཟང་པོ། བྱང་པ་ལོ་ཙཱ་བ་དཀོན་མཆོག་བཟང་པོ། ལོ་ཆེན་འགྱུར་མེད་བདེ་ཆེན། རྗེ་ཨ་བ་དྷཱུ་ཏི་པ་ཆེན་པོ། སྤྱན་སྔ་ཀུན་དགའ་དོན་གྲུབ། མཁྱེན་རབ་བསྟན་འཛིན་བཟང་པོ། བྱམས་པ་ངག་དབང་ལྷུན་གྲུབ། རྨོར་ཆེན་ཀུན་དགའ་ལྷུན་གྲུབ། ཆོས་རྗེ་ཀུན་དགའ་རྣམ་རྒྱལ། བྱམས་པ་ནམ་མཁའ་བསམ་འགྲུབ། ངག་དབང་ཀུན་དགའ་བློ་གྲོས། མཆོག་སྤྲུལ་ནམ་མཁའ་ལེགས་འབྱུང་། རྡོ་རྗེ་འཛིན་པ་བསོད་ནམས་རྒྱལ་མཚན། བདག་ཅག་གི་དཔལ་ལྡན་བླ་མ་དམ་པ་རྡོ་རྗེའི་སློབ་དཔོན་བསོད་ནམས་ཕུན་ཚོགས་དཔལ་བཟང་པོའི་བར་དུ་བརྒྱུད་པའི་དཔལ་ལྡན་བླ་མ་དམ་པ་རྣམས་དང་། ཁྱད་པར་དུའང་དཔལ་དུས་ཀྱི་འཁོར་ལོ་ཁྲོ་བོའི་དབང་པོའི་སྐུར་བསྟན་པ་རྡོ་རྗེ་ཤུགས་ཀྱི་ལྷ་ཚོགས་འཁོར་དང་བཅས་པས་རྡོ་རྗེ་སློབ་མ་འདིའི་བདུད་དང་ལོག་འདྲེན་འགལ་རྐྱེན་ཕྱི་ནང་གི་བར་གཅོད་ཐམས་ཅད་ཞི་བ་དང་། མཐུན་རྐྱེན་ཚེ་དང་བསོད་ནམས་དཔལ་འབྱོར་ལེགས་པའི་ཡོན་ཏན་ཐམས་ཅད་འཕེལ་ཞིང་རྒྱས་པ་དང་། མཆོག་དང་ཐུན་མོང་གི་དངོས་གྲུབ་ཐམས་ཅད་མྱུར་དུ་འགྲུབ་པར་བྱིན་གྱིས་བརླབ་ཏུ་གསོལ་ལོ། །ཛཿཧཱུྃ་བཾ་ཧོཿཧཱི། ཞེས་གཏོར་མའི་ལྷ་ཚོགས་སློབ་མའི་སྤྱི་བོར་བསྟིམ་མོ། །དེ་ལྟར་རྗེས་གནང་ཟབ་མོ་ཐོབ་པའི་དུས་སུ་ཁས་བླངས་པའི་དམ་ཚིག་རྣམས་བསྲུང་ངོ་སྙམ་པས་འདིའི་རྗེས་ཟློས་མཛོད། གཙོ་བོས་སོགས་དང་གཏང་རག་གི་མཎྜལ་འབུལ་བ་མན་དཀྱུས་བཞིན་ནོ། །རྗེས་མདུན་བསྐྱེད་ལ་མཆོད་བསྟོད་བཟོད་གསོལ་བྱས་ལ། གསང་གནས་ཀྱི་འཁོར་ལོའི་ཧྃ་ལ་ཁྲོ་བོ་རྣམས་གཤེགས། གཙུག་ཏོར་གྱི་ཨཾ་ལ་ཟད་པར་རྣམས་གཤེགས། དཔྲལ་བའི་ཨི་ལ་ཕྱོགས་སྐྱོང་རྣམས་གཤེགས། མགྲིན་པའི་རྀ་ལ་གཟའ་རྣམས༴ སྙིང་གའི་ཨུ་ལ་ཀླུ་རྣམས༴ ལྟེ་བའི་ལྀ་ལ་འབྱུང་པོའི་འཁོར་ལོ་རྣམས་གཤེགས་སུ་གསོལ། ཞེས་བརྗོད་ཅིང་བསྔོ་སྨོན་ཤིས་བརྗོད་བྱ་སྟེ། རྗེས་གནང་གི་བྱ་ཐབས་བསྟན་ཟིན་ཏོ། །འདིའི་ལས་ཚོགས་ལ་ཆར་འབེབས་པ། ཐོག་སེར་སྲུང་བ། ལུས་སྲུང་གི་འཁོར་ལོ་བྱ་ཐབས་རྣམས་ལས། དང་པོ་ཆར་དབབ་པར་འདོད་ན་པདྨ་འདབ་མ་བརྒྱད་པའི་ལྟེ་བར་ཉི་མའི་གདན་ལ་རང་ཉིད་རྡོ་རྗེ་ཤུགས་སྔར་བཤད་པ་བཞིན་བསྐྱེད་ལ་དེའི་ཞབས་གཡོན་པའི་འོག་ཏུ་ཀླུ་རྒྱལ་བ་ལྗང་གུ་དང་གཡས་པའི་འོག་ཏུ་རྣམ་རྒྱལ་སྔོན་པོ་ལྟེ་བ་ཡན་ཆད་མིའི་རྣམ་པ་སྨད་སྤྲུལ་གྱི་རྣམ་པར་འདུག་པ་སྦྲུལ་མགོའི་གདེངས་ཀ་བདུན་གྱི་ཁོར་ཡུག་ཅན། ནོར་བུ་ཆེན་པོ་འོད་འཕྲོ་བས་བརྒྱན་པ་གན་རྐྱལ་དུ་བསྒྱེལ་བ་དང་། ཤར་ཤར་ལྷོའི་པད་འདབ་ལ་སྟོབས་རྒྱུ་དང་པདྨ་ནག་པོ། ལྷོ་ལྷོ་ནུབ་ཀྱི་པད་འདབ་ལ་ནོར་རྒྱས་དང་དུང་སྐྱོང་དམར་པོ། བྱང་བྱང་ཤར་གྱི་པད་འདབ་ལ་མཐའ་ཡས་དང་རིགས་ལྡན་དཀར་པོ། ནུབ་ནུབ་བྱང་གི་པད་འདབ་ལ་འཇོག་པོ་དང་པདྨ་ཆེན་པོ་སེར་པོ་རྣམས་ཀྱི་མཇུག་མའི་རྩེ་མོ་ཤར་ནས་བྱང་དུ་བསྐོར་བ་བཞི་རྒྱལ་བའི་སྟེང་དང་། ལྷོ་ནས་ནུབ་ཏུ་བསྐོར་བ་བཞི་རྣམ་པར་རྒྱལ་བའི་སྟེང་དུ་ཟུགས་ཏེ་མཇུག་རྩེ་ཐམས་ཅད་ཞབས་འོག་ཏུ་བཅུག་ཅིང་བསྒྱེལ་ནས་མནན་པའོ། །པད་འདབ་ལ་གནས་པའི་ཀླུ་བརྒྱད་གདེངས་ཀ་ལྔ་དང་ལྡན་པ་གན་རྐྱལ་དུ་ཉལ་བའི་ལྟོ་བ་ནས་སྤྲིན་གྱི་ཚོགས་དཔག་ཏུ་མེད་པ་ཀུན་ཏུ་སྤྲོ་བར་བྱེད་པ་ལ་དམིགས་པ་རྩེ་གཅིག་ཏུ་གཏད་ལ། ཨོཾ་ཤྲཱི་ཀཱ་ལ་ཙཀྲ་ཨཱཛྙ་ཝརྵ་ནཾ་སཱ་དྷཱ་ཡ་སྭཱ་ཧཱ། ཞེས་དང་། ཨོཾ་ཨཱཿཧཱུྃ་ཧོ་ཧཾ་ཀྵཿབཛྲ་བི་ག་ཧུཾ་ཧཱུྃ་ཕཊ྄། ཡུལ་ཆེ་གེ་མོར་ཀླུའི་རྒྱལ་པོ་རྣམས་ཀྱིས་ཆར་ཆེན་པོ་ཕོབ་ཅིག་སྭཱ་ཧཱ། ཞེས་བཟླ་ཞིང་ཐུན་བཞིར་བཅང་ལ་བསྙེན་པ་བྱ་སྟེ། རྒྱུད་ལས་དུར་ཁྲོད་དུ་བསྒོམ་པར་གསུངས་སོ། །རྣལ་འབྱོར་པ་དབང་པོ་རབ་ཏུ་གྱུར་ནས་ཏིང་ངེ་འཛིན་དང་སྔགས་ཀྱི་སྦྱོར་བ་དེ་ཙམ་ཁོ་ནས་ཀྱང་དོན་འགྲུབ་བོ། །གལ་ཏེ་དེས་ཀྱང་ཆར་འབེབས་དཀའ་ན་ཀླུ་མཐུ་བོ་ཆེ་གནས་པའི་སར་ཕྱིན་ལ། དུར་ཁྲོད་ཀྱིས་ལས་བྱས་པའི་སྟེགས་བུའི་ཁར་མཎྜལ་པདྨ་འདབ་བརྒྱད་བྲིས་ལ་ལྟེ་བར་ཚོམ་བུ་སྔོན་པོ་དང་། འདབ་མ་རྣམས་སུ་ཀླུའི་ཁ་དོག་དང་མཐུན་པའི་ཚོམ་བུ་རེ་འགོད། དེའི་མཐར་རྡོ་རྗེ་ཤུགས་སྡེ་དྲུག་སྲུང་མ་དྲུག་ཅུ་དང་བཅས་པའི་གཏོར་མ། ཁྱད་པར་ཡུལ་བདག་དང་། སྒོས་ཀྱི་ཆོས་སྐྱོང་གི་གཏོང་མ་དང་། ཀླུ་བཤོས་ཀླུ་སྨན་སྦྱར་བའི་གཏོར་མ་སོགས་དང་། མཆོད་པ་བཅུ་གཉིས་རྣམས་བཤམ། རང་ཉིད་ཁ་ཤར་རམ་བྱང་དུ་ཕྱོགས་པས་རྡོ་རྗེ་ཤུགས་ཀྱི་སྒྲུབ་ཐབས་བསྒོམ། བཟླས་པའི་སྐབས་སུ་སྔགས་ཕྲེང་ལས་འོད་ཟེར་ཟླ་འོད་ལྟ་བུ་སྤྲོས། ཀླུའི་རིགས་སུ་གྱུར་པའི་སྡིག་སྒྲིབ་སྦྱངས། བདེ་དགའ་ཐོབ་ནས་ཆར་ཆེན་པོ་འབེབས་པ་དང་། འོད་ཟེར་དེས་སེམས་ཅན་སྤྱི་དང་། བྱེ་བྲག་ཏུ་ཐན་པའི་འབྲས་བུ་མྱོང་འགྱུར་གྱི་སེམས་ཅན་ལ་ཕོག་པས། དེ་དག་ནི་སྡིག་སྒྲིབ་ལས་ངན་རྣམས་སྦྱོང་བ་དང་། ཡང་འོད་ཟེར་འཕྲོས་ཏེ་ཆར་འབེབས་པ་ལ་བར་དུ་གཅོད་པའི་གདོན་བགེགས་དང་། སྤྲིན་འཐོར་བར་བྱེད་པའི་རླུང་ལྷའི་འཁོར་དུ་གཏོགས་པའི་འབྱུང་པོ་རྣམས་ཀྱི་ངན་སེམས་ཞི་ནས་མཐུན་རྐྱེན་སྒྲུབ་པའི་དམིགས་པ་བྱ། དེ་ནས་མདུན་གྱི་མཎྜལ་བསངས་ལ། རྡོ་རྗེ་ཤུགས་ཀླུ་བཅུ་དང་བཅས་པ་ལངས་སྟབས་སུ་བསྐྱེད། ཡེ་ཤེས་པ་གཞུག་པ་དང་དབང་བསྐུར་བ་རྣམས་བྱ། སླར་ཡང་སྡེ་དྲུག་སྲུང་མ་དྲུག་ཅུའི་ཚོགས་སྤྱན་དྲངས་ཏེ་། དེའི་མཐར་འཁོད་པར་བསམས་ལ། མཆོད་པ་དང་བསྟོད་པས་བསྟོད། གཏོར་མ་ཕུལ། ཁྱད་པར་རྡོ་རྗེ་ཤུགས་ཀླུའི་ཚོགས་དང་བཅས་པ་རྣམས་དང་། ཡུལ་དེའི་ལྷ་ལ་སྒེར་གྱིས་གཏོར་མ་བསྔོས་ལ་ཕྲིན་ལས་བཅོལ། དེ་ནས་བཟླས་པ་གོང་བཞིན་ལས་ཁྲོ་བོ་བསྐུལ་བའི་སྔགས་བཟླས་པས། ཁྲོ་བོ་བཅུས་བཀའ་བསྒོས། ཟད་པར་རྣམས་ཀྱིས་འབྱུང་བའི་བཅུད་ཉམས་པ་གསོས། ཕྱོགས་སྐྱོང་བཅུས་རླུང་མནན་ཅིང་སྤྲིན་སྡུད། གཟའ་བཅུས་ཆར་འབེབས་པ་ལ་མྱུར་པའི་ལས་བྱེད་ཀླུ་བཅུས་ལྟོ་བ་ནས་སྤྲིན་ཕྱུང་འབྲུག་གི་སྐད་འབྱིན་ཅིང་ཆར་འབེབས། རབ་གཏུམ་མ་བཅུས་ཐན་པ་གཏོང་བའི་བགེགས་སྐྲོད་པ་སོགས་བྱེད་པར་བསམས་ལ། སྔགས་སྤེལ་ཚིག་ཅན་དྲག་ཏུ་བཟླ་བར་བྱའོ། །ཚུལ་དེ་ལྟ་བུས་ཆར་མ་བབས་ན་རང་དང་མདུན་བསྐྱེད་ཐ་མི་དད་དུ་བྱས་ཏེ། རྡོ་རྗེ་ཤུགས་སྐུ་ཤིན་ཏུ་ཆེ་བ་རི་རབ་ཙམ་གྱི་ཞབས་འོག་ཏུ་ཀླུའི་གཙོ་བོ་གཉིས་མནན། གཞན་རྣམས་པད་འདབ་ལ་བསྒྱེལ་ནས་མཇུག་མ་ཞབས་འོག་ཏུ་མནན་ལ། ཀླུ་དེ་རྣམས་ལ་དགུག་གཞུག་བྱས་ཏེ་བསྟིམ། གཙོ་བོའི་ཞལ་དང་ཕྱག་མཚན་རྣམས་ལས་མེའི་ཚྭ་ཚྭ་འཕྲོས། ཀླུ་རྣམས་ལ་ཕོག་པས་གཟིར་ཞིང་བཀའ་བསྒོ་བའི་ཚུལ་དུ་སྔགས་དྲག་ཏུ་བཟླས་པས་གདོན་མི་ཟ་བར་ཆར་འབེབས་སོ། །མདུན་བསྐྱེད་གཤེགས་སུ་གསོལ་བ་དང་ཀླུ་བཏང་བ་ཁོ་ནས་ཆར་ཆད་པར་གསུངས་ཏེ། དེའི་ཕྱིར་ཐུན་མཐར་ཡང་མདུན་གྱི་རྡོ་རྗེ་ཤུགས་ལ་བརྟན་བཞུགས་དང་ཀླུ་འཆིང་བའི་ཕྲིན་ལས་བཅོལ། རང་མར་མེ་གཅིག་ལས་གཉིས་མཆེད་ཀྱི་ཚུལ་དུ་ལངས་ལ་སྤྱོད་ལམ་ལ་འཇུག་གོ །སྤྱིར་ཆར་འབེབས་པའི་ལས་གང་ལ་ཡང་གཟའ་རྣམས་ས་ཆུའི་ཁམས་ལ་སྤྱོད་པ་ཤས་ཆེ་ན་འབེབས་སླ། མེ་རླུང་སོགས་སུ་ཞུགས་ན་ཕེབས་དཀའ་ཞིང་། ཕེབས་ཀྱང་སེར་བ་སོགས་སུ་འགྲོ་བས་གཟའ་སྐར་ལ་བལྟ་བ་གལ་ཆེ་ཞིང་། རྒྱུད་འདི་ཉིད་ལས་ཀླུ་དང་རབ་གཏུམ་མ་རྣམས་ལུས་བསམ་གྱི་ཚུལ་དུ་གསུངས་པས། འབྱུང་པོ་བཅུ་ལས་ལ་བསྐུལ་བ་ཤིན་ཏུ་གཅེས་སོ། །གཉིས་པ་ཐོག་དང་སེར་བ་སྲུང་བ་ལ་ཏིང་ངེ་འཛིན་སྒོམ་པའི་སྒོ་ནས་སྲུང་ན་སྲུང་འཁོར་རྒྱས་པར་བསྒོམས་ཏེ། དེ་ཙམ་མ་ལྕོགས་ནའང་རང་ཉིད་རྡོ་རྗེ་ཤུགས་སུ་བསྒོམས་ནས་སྔགས་བཟླས་པ་ཙམ་གྱིས་ཐོག་བསྲུང་བར་ནུས་ལ། ཡང་ནམ་མཁའ་ལ་མཛུབ་མོས་ཐོག་རིས་ཟུར་ལྔ་གླིང་དྲུག་སྔགས་དང་བཅས་པ་དཔེའུ་ཆུང་ལྟར་འབྲི་བའི་ཚུལ་བྱས་ལ། རང་གི་མགོ་ཐོག་མདེའུ་ཟུར་ལྔ་གླིང་དྲུག་མེ་རབ་ཏུ་འབར་བ་སྔགས་དང་བཅས་པ་བསྒོམ། ཨོཾ་ཏ་ཀྵ་ཏ་བྃ། ཞེས་བདུན་ཙམ་བཟླས་པས་ཐོག་བསྲུང་བར་འགྱུར་རོ། །གཞན་ལ་སྲུང་བ་སྟེར་ནའང་ཤོག་བུར་བྲིས་ཏེ་དྲི་བཟང་དང་བདུད་རྩི་རིལ་བུ་བྱུགས་ལ་རྡོ་རྗེ་ཤུགས་ཀྱི་སྔགས་བཟླ་ཞིང་རབ་གནས་བགྱིས་ཏེ་དྲིལ་ལ་བཅངས་པས་ཐོག་ཐུབ་བོ། །སེར་བ་སྲུང་ན་རང་ཉིད་རྡོ་རྗེ་ཤུགས་སུ་གསལ་བའི་ལྟེ་བར་ལི་ལས་འབྱུང་པོ་བཅུ་དཔག་ཏུ་མེད་པ་སྤྲོས་ཏེ་སེར་བ་ཕྱོགས་གཞན་དུ་བསྐྲད་པར་བསམས་ལ་སྔགས་བཟླ། ཕུས་འདེབས། དེ་བཞིན་དུ་སྙིང་གར་ཨུ་ལས་ཀླུ་དང་། མགྲིན་པར་རྀ་ལས་གཟའ་དང་། དཔྲལ་པར་ཨི་ལས་ཕྱོགས་སྐྱོང་རྣམས་སྤྲོས་ནས་བསྲུང་ངོ་། །དེ་ལས་གཞན་པའི་ཐོག་དང་སེར་བ་སྲུང་ཚུལ་མང་དུ་ཡོད་མོད་ཀྱི་འདིར་མ་བཀོད་དོ། །གསུམ་པ་ལུས་སྲུང་གི་འཁོར་ལོ་བསྟེན་ཚུལ་ནི། རས་སམ་དར་ལ་འབྲི་བའམ། མ་འབྱོར་ན་ཤོག་བུ་ལ་བྲིས་ཀྱང་རུང་འཁོར་ལོ་དཔེའུ་ཆུང་ལྟར་མུ་ཁྱུད་བཅུ་གཅིག་གིས་བསྐོར་བའི་ཕྱི་
༼རི་མོ་ཞིག་འདུག་པས་དགོངས་འཇག་འཚལ།༽ མ་ལ་རྡོ་རྭ་མེ་རི་བྲི། དེའི་ནང་མ་ལ་རྟེན་འབྲེལ«༡»་སྙིང་པོ་གཡས་སྐོར་དུ་འབྲི། དེའི་ནང་མ་ལ་གས«༢»ལ་བྱེད་དང་། དེའི་ནང་མ་ལ་དབྱ«༤»ངས་དང་། དེའི་ནང་གི་མུ་ཁྱུད་བཞིན་རླུང་མེ་ཆུ་སའི་དཀྱིལ་འཁོར་གྱི་རྣམ་པར་རིམ་པ་བཞིན་ནག་པོ་དང་དམར་པོ་དང་དཀར་པོ་དང་སེར་པོ་བཞིས་བསྐོར་བ། དེའི་ནང་ཟླ་བ་དཀར་པོ། ཉི་མ་དམར་པོ། སྒྲ་གཅན་ནག་པོ་སུམ་བརྩེགས་ཀྱི་ལྟེ་བར་ཚེག་དྲག་ཅན་གྱི་ཧྃཿཡིག་བཀོད། རྟེན་འབྲེལ་སྙིང་པོའི་མཇུག་ཏུ། འཆང་བ་ལ་སྟེང་གདོན་གཟའ་སྐར་དུས་སྦྱོར་སྒྲ་གཅན་གྱི་གནོད་པ། བར་གདོན་རྒྱལ་བཙན་གྲི་བོ་སོགས་སྡེ་བརྒྱད་འབྱུང་པོའི་གནོད་པ། འོག་གདོན་ས་བདག་ཀླུ་གཉན་གྱི་གནོད་པ་ཐམས་ཅད་སྲུངས་ཤིག་རཀྵ་རཀྵ་སྭཱ་ཧཱ་བྲི། རྡོ་རྗེ་ཤུགས་ཀྱི་ང་རྒྱལ་གྱིས་སྲུང་མ་དྲུག་ཅུར་གཏོར་མ་བྱིན་ཏེ་བཀའ་བསྒོས་ལ་འཁོར་ལོ་རྡོ་རྗེ་ཤུགས་སུ་བསྐྱེད་ནས་འོད་ཞུ་བྱ། སྔགས་བཟླ་ཞིང་རབ་གནས་བྱས་ཏེ་སྲད་བུ་ལྔས་དཀྲིས། དར་དམར་སོགས་ལྐོག་དམར་པོ་བཏབ་ལ་མགུལ་དུ་བཏགས་པས་སྟེང་འོག་བར་གསུམ་གྱི་གནོད་པ་ཐམས་ཅད་ལ་ཤིན་ཏུ་ཕན་ནོ། །སྤྱིར་སྲུང་མ་དྲུག་ཅུའི་ལྷ་རེ་རེའི་སྒོ་ནས་ཀྱང་ལས་སྣ་ཚོགས་བསྒྲུབ་ཏུ་ཡོད་པ་རྣམས་འགྲེལ་ཆེན་ལས་སྒྲོལ་མའི་སྔགས་ལ་དཔེར་བརྗོད་མཛད་པ་ལྟ་བུས་རྟོགས་པར་ནུས་མོད། འདིར་ཐུན་མོང་བ་གྲགས་ཚོད་ལྟར་སྒོ་ཙམ་ཞིག་སྨོས་སོ། །དེ་ལྟར་ཁྲོ་བོའི་དབང་པོ་རྡོ་རྗེ་ཤུགས། །གང་གི་སྒྲུབ་ཐབས་རྗེས་གནང་ལས་ཚོགས་བཅས། །དམ་པས་བསྐུལ་ཕྱིར་བློ་གསལ་རི་ཁྲོད་པས། །རྒྱུད་འགྲེལ་བླ་མའི་གསུང་བཞིན་ཡི་གེར་བཀོད། །དེ་ཡི་དགེ་བས་མཐའ་ཡས་འགྲོ་བ་རྣམས། །བདུད་དང་བགེགས་རིགས་གནོད་པ་ལས་གྲོལ་ཏེ། །མཆོག་ཏུ་མི་འགྱུར་བདེ་བ་ཆེན་པོ་ཡི། །ལམ་བཟང་རྡོ་རྗེའི་རྣལ་འབྱོར་འགྲུབ་གྱུར་ཅིག །ཅེས་པའི་འདི་ཡང་རྗེ་བཙུན་མཆོག་གི་སྤྲུལ་བའི་སྐུ་འཇམ་པའི་དབྱངས་མཁྱེན་བརྩེའི་དབང་པོའི་བཀས་བསྐུལ་བ་ལ་བརྟེན་བཙུན་པ་བློ་གསལ་བསྟན་སྐྱོང་གིས། སྒྲུབ་ཐབས་རྗེས་གནང་གི་ཕྱག་ལེན་ཇོ་ཞལ་གཉིས་ལས་བརྒྱུད་པའི་ཡིག་རྙིང་དང་། སྤྱན་སྔ་ཀུན་དགའ་དོན་གྲུབ་ཀྱི་ཡི་གེ་སོགས་ལས་དོན་གྱི་ལེགས་ཆ་བླངས་ཤིང་། རྒྱུད་འགྲེལ་དང་མན་ངག་གིས་ཞུས་དག་པར་བྱས་ཏེ། ཐུན་མོང་གི་ལོ་རྒྱལ་གྱི་ཟླ་བའི་དཀར་ཕྱོགས་ཀྱི་བཟང་པོ་གཉིས་པ་ལ་གདན་ས་ཆེན་པོ་ཞྭ་ལུ་རི་ཕུག་གི་སྒྲུབ་ཁང་རྣམ་གྲོལ་ཡང་རྩེར་བྲིས་པའོ། །འདིས་ཀྱང་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་མྱུར་དུ་སྐེམ་པར་གྱུར་ཅིག། །། «༼དཀྱིལ་འཁོར་རི་མོ་ཞིག་ཡོད་པས་དགོང་འཇག་འཚལ།།༽» ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།

༼ཅ༽